กระทรวงเกษตร ป่าไม้ และประมง ประเทศญี่ปุ่น  ชื่นชมการผลิตและควบคุมดูแลของกรมปศุสัตว์ไทยดีเยี่ยม
นายสัตวแพทย์โสภัชย์ ชวาลกุล รองอธิบดีกรมปศุสัตว์ เปิดเผยว่าจากการประชุมสรุปผลการตรวจประเมินโรงงานผู้ผลิตเนื้อสัตว์แปรรูปปรุงสุกจากประเทศไทยไปประเทศญี่ปุ่น ระหว่างวันที่ 4-9 กันยายนนี้ เพื่อรับฟังสรุปผลการตรวจประเมินจากคณะผู้ตรวจประเมินจากกระทรวงเกษตร ป่าไม้ และประมง ประเทศญี่ปุ่น (MAFF) 5 คน โดยกรมปศุสัตว์ ประเทศไทย ต้องขอขอบคุณคณะเจ้าหน้าที่จากหน่วยงาน กระทรวงเกษตร ป่าไม้ และประมง ประเทศญี่ปุ่น ที่ให้เกียรติเดินทางมาตรวจประเมินรับรองโรงงานแปรรูปเนื้อสัตว์ปรุงสุกของไทย เพื่อส่งออกไปยังประเทศญี่ปุ่น ซึ่งการตรวจประเมินโรงงานทั้งหมด 8 แห่ง เป็นการตรวจรับรองใหม่และขยายการรับรอง 6 แห่ง และเป็นการตรวจติดตามคงไว้ซึ่งการรับรอง 2 แห่ง ซึ่งนับเป็นความสัมพันธ์และการติดต่อประสานงานอันดีระหว่างหน่วยงานกระทรวงเกษตร ป่าไม้ และประมง ประเทศญี่ปุ่น และกรมปศุสัตว์ ประเทศไทย มาโดยตลอดตั้งแต่ต้น จากรายงานสรุปผลการตรวจประเมิน โรงงานผู้ผลิตเนื้อสัตว์แปรรูปปรุงสุกจากประเทศไทยไปประเทศญี่ปุ่น ทั้ง 8 แห่งนั้น ภาพรวมทางญี่ปุ่นมีความพึงพอใจในกระบวนการผลิตเนื้อสัตว์แปรรูปปรุงสุก มีความปลอดภัยอาหารและขอชื่มชมการกำกับ ดูแลและควบคุมของเจ้าหน้าที่ภาครัฐกรมปศุสัตว์ที่ดำเนินการได้อย่างดี โดยหลังจากกลับญี่ปุ่นจะทำรายงานทางการแจ้งมาไทยต่อไป สำหรับข้อแนะนำต่างๆ ที่ได้จากการตรวจประเมินนั้น เป็นประโยชน์อย่างมากต่อการปรับปรุงและพัฒนาระบบการผลิตสินค้าปศุสัตว์ของไทย และเชื่อมั่นและอำนวยความสะดวกทางการค้าด้านสินค้าปศุสัตว์มาโดยตลอด และสัญญาว่าจะคงรักษาคุณภาพมาตรฐาน ผลิตและส่งสินค้าปศุสัตว์ที่มีคุณภาพดีที่สุดให้ผู้บริโภคชาวญี่ปุ่นแน่นอน